دایره – ربابه قلی زاده (سئودا)
دایره
ربابه قلی زاده (سئودا)
آنام منی حیرصله اوتوردوب دئدی: «حاققین یوخدور اوتاقدان ائشیگه چیخاسان» آنجاق بونادا اورهیی دؤزمهیب، قاییدیب گلدی هندوریمده بیر دایره چکدی: «حاققین یوخدور بو دایرهدن آیاغینی ائشیگه قویاسان! بیلدین؟» سونرا دئیینه- دئیینه اوتاقدان ائشیگه چیخدی. چومبلتمه دایرهنین ایچینده اوتوروب، سنه دوشوندوم. کئشگه ساققیزلارینین بیرینی ایندی چئینهییردیم. اوندا آرتیق داریخمازدیم. بیر، ایکی، اوچ، دؤرد نه بیلیم، نئچه ثانیه ساعات بلکی دیقه بئله سوووشدو. هندوریمدهکی دایره ائله هئیله یئرینده قالمیشدی. بختور باشینا! داریخمیردی. ائله قویسایدین همشه بئله قالاردی. من دئییلدیم کی -فیرتینا!- آنام منه دئییردی سنین آدین گرهک ائلناز اولموردو، ائل فیرتیناسی اولوردو. اویان بویانا باخدیم. چانتامین آغزی آچیلمیش، هرنهیی ایسه یئره توکولموشدو. آنام ساققیزلاری چانتامدان گؤتورموش، قالان وساییلیمیده یئره تؤکموشدو. اولان قالان پوللاریمی وئریب سنین ایکی ساققیزی-نی آلمیشدیم. آنجاق حئییف! ایندی بیریده اؤزومه قالمامیشدی. داریخدیم. قیچلاریمی اوزاتدیم. دایره باشیما قیشقیردی: «آی قیز! قارنیم پارتلادی. نه خبرین دی؟». سایمادیم. قیچلاریمی آرتیق اوزاتدیم: «من سنه گوره بوردا دوستاقلانمیشام. سن اولماسایدین ایندی پارکدا یولداشیملا اویناردیم» دایره دئدی: «سن ائلییه بیلرسن منیم ایچیمده اولا- اولا گئدیب، یولداشینلا اوینایاسان».
دئدیم: «نئجه ائلییه بیلرم آخی؟ بیه ائشیتمه دین آنام نه دئدی؟»
دایره دئدی: «باخ منه» و سونرا ال قولون اوزادیب یئکلدی. اللری گئدیب دایاندی اوتاغین قاپیسینا. باشی ایسه پنجرهیه یاپیشدی. قوللاری تاوانا دیرماشدی. اینانا بیلمیردیم دایره او قدر یئکلمیشدیکی اوتاغیمدا اونون ایچینده ایدی.
فیشفیشا کیمی یئریمدن آتیلدیم. بیلمیردیم اوتاقدان هارا گئدم؟ قاچیب پنجرهنی آچدیم. دایرهنین الیندن یاپیشیب ائندیم آشاغی. من آشاغی ائندیکجه دایره ده اوزاندی اوزاندی گلدی چاتدی یئره. ایندی تکجه من یوخ، ائویمیزده دایره نین ایچینده ایدی. هااااااااریکااااااا ایدی. «آرتیق آنام منه حیرصلنه بیلمز. من کی دایرهنین ایچیندهیم هله.» دایرهنین اللریندن یاپیشیب، اؤزومله خیاوانا ساری یوروتدوم. اوزاقدان شاپانی گؤردوم. خییاوان قیراغیندا ساتیلمامیش ساققیزلارینی بیر بیرینین دالینا دوزموش، اویان بویانا گئدیردی. دایره ایله گلیب چاتدیم شاپانین یانینا: «بو گون سندهن باشقا کیمسه مندن ساققیز آلمامیش».
ساققیز لارینی سایدیم اون بئش میلیون اللی ساققیزین هله ساتیلمامیشدی.
«اوه ه ه چوخ پیس»
بئله اولمازدی. هاوا دا آز قالیردی قارانلیقلاشا. گرهک بیر ایش گؤروردوم. یئنه چؤمبلتمه دایرهنین ایچینده اوتوردوم. اون بیر دؤنه دوشوندوم. آنجاق بیر یول تاپمادیم. اون ایکینجی دؤنه دوشوننده، بیر ایشیق گؤزلریمدن گیریب قولاقلاریمدان چیخدی. آتیلیب گؤیه دئدیم : «تئز اول! گل منیم یانیما».
شاپان مات مات منه باخیب، دئدی: «من کی سنین یانیندا یام»
دئدیم: « باخ بورا دئییرم.» و سونرا الیندن یاپیشیب، شاپانیده گتیردیم دایرهنین ایچینه. سونرا آغزیمی دایرهنین آغزینا دایاییب، باشلادیم پیلهمهیه. پیله هئی پیله. دایره شیشدی- شیشدی و بیر بؤیوک قویوق کیمی گؤیه قالخدی. قیشقیردیم: «اؤزوندن موغایت اول شاپان! آرتیق هر نهدن قورتاردیق. من آنامین دایرهسیندن و سن ساتیلمامیش ساققیزلاردان».
دایرهنین اوزهرینده اولا- اولا، قالخیب- قالخیب گؤیه چاتدیق. شهر گئت گئده بالاجالاشیردی. آداملار ائله باشلاری آشاغیدا، گل گئتده ایدیلر. کیمسه بیزی نه گؤروردو نه دویوردو. کپنکلر، دورنالار، قارانقوشلار بیزی دؤورهلهمیش، اوچوردولار. بیر ماوی قوقوش قویوغون، یانی شیشمان دایره نین اوجوندان یاپیشیب بیزی بولودلارا ساری آپاریردی. بیز ایکیمیز اله- اله وئریب، جیک جیک جوجه لریمی اوخویوب شاققیلداییردیق. شیشمان دایره گئتدی- گئتدی بولودلارا یئتیشدی. بولودلارین اوستونده بیر بوزلاق قالا گؤرونوردو. هندهورینیده قارا بولودلار توتموشدولار. شیشمان دایره قالایا یاخینلاشاندا بیر آسلانمیش بوزا ایلیشیب، قارنی پارتلاییب، ائندی- ائندی، گئتدی توشدو قالانین اوستونه. قالانین هر یانیندان بوز قندیللریی آسلانمیش ایدی. نئچه آددیم قاباغا گئدیب، اویان بویانا باخدیم. آغاجلارین هامیسی قوروموشدو. قالانین قاباغینداکی بوتون گوللر ده سولموشدولار. سویوقدان دیشلریم بیر بیرینه دییردی. اللریمی بیر بیرینه سورتوب دئدیم: «ائله بیل بوردا بیزدن سووای هیچ کس یوخدور. نه ائله یک ؟»
شاپان دئدی: «بلکی قالانین ایچینده آدام اولا؟ گل قیشقیراق. بلکی سسیمیزی بیری ائشیتدی»
و سونرا سسله دی: « آآآآآآآآهاااااااااای»
منده شاپانا قوشولوب قیشقیردیم. بیر آزدان گؤردوم بیر ماوی بویالی ملک قالانین قاپیسینی آچیب، قاباغا گلدی. بیزی گؤرجهیین، قیشقیرا قیشقیرا قاییدیب، یولداشلارینی چاغیردی: «گلین، گلین قالامیزا قوناق گلمیش».
دالیسیجاقدا مین اللی یوز میلیون ماوی ملک قالانین هر یئریندهن ائشیگه چیخیب، بیزی قارشیلادیلار. اونلار اوجا سسله دئدیلر: «ملکلر یوردونا خوش گلدینیز».
سونرا بیریسیکی چوخ پارلاق ایدی و باشیندا مین اللی یوز اولدوز پاریلداییردی بیزه یاخیلاشیب دئدی: «من بو قالانین کیرالیچهسییم. یوز اللی میلیون ثانیه دیر بیزیم یوردوموزا کیمسه گلمهمیش. سیز کیمسیز؟ نئجه بورانی تاپیب گلدیز؟» من شاپانا باخیب دئدیم: «بومنیم یولداشیمدیر. او خییاواندا ساققیز ساتیر. آنجاق کیمسه اوندان بیر زاد آلمیر. سحردن آخشاما مجبوردو خییاوانلاری دولانا. رسیم چکه بیلمیر. کارتونا باخا بیلمیر. گیزلین پالانچ اوینایا بیلمیر. هر نهدن پیس! گلینجییی یوخدور. من اونون ساققیزلارینین ایکیسینی آلدیم. آنجاق آنام منله ساواشیب، منی بیر دایرهنین ایچینده دوستاقلادی. آنام دئییر ساققیز پیس شئی دیر. دیشلرینی چورودور». شاپان دا جیبلرین-دن اون بئش میلیون اللی ساققیزی چیخاردیب، گؤرستدی: «باخین من گرهک گونده بونلارین هامیسینی ساتام». ساتماسام گئجهلر پیتزا، چیپس، دوندورما یوخوسو گؤرهجهیم».
کیرالیچه و اونون یانیندا اولان ملکلر باشلارینی ایکی دؤنه ساغا و ایکی دؤنه سولا ترپهدیب دئدیلر: «وای نه پیس!». سونرا ماوی ملکلرین بیری دئدی: «سیز بورا گلنده گونشی گؤرمهدیز؟» من دئدیم: «گونش ؟» سونرا اویان بویانا باخیب دئدیم: «بیه بوردا گونش یوخدور؟ بیز اولدوغوموز یئرده هر گون گونشی گؤروروک». شاپان دا اللرینی گؤرسهدیب دئدی: «باخین من هر گون خیاواندا او قدر اویان بویانا گئدیرم گونش اللریمی یاندیرمیش. ندن سیزین گونشیز یوخدور؟» کیرالیچه دئدی: «بیز نئچه ایل دیر گونشه تامارزی قالمیشیق. بورادا همیشه گئجه دیر. دئولر گونشی اوغورلایاندان سونرا بورادا هرنه سولموش آغاجلار یوخلامیش و هرنه بوز باغلامیش». من دئدیم: «نیه گئدیب گونشی دئولرین الیندن قورتارمیسیز؟» کیرالیچه بیر نئچه دؤنه قانادلارین ترپهدیب دئدی: «بیز چوخدان دیر ایستیریک گونشی قایتاراق. آنجاق اونلارا گوجوموز چاتمیر. بلکی سیز بیر یول تاپدیز». من دئدیم: «قویون بیر آز دوشونوم». و سونرا اوتوروب الیمی چنهمه دایاییب دوشوندوم. اون بیر دؤنه دوشونندن سونرا گؤیه آتیلیدیم: «تاپدیم. من تاپدیم نئجه گونشی دئولرین الیندن قورتاراق». کیرالیچه دئدی: «تئز دانیش گؤرک نه دوشونوبسن؟» دئدیم: «هامینی چاغیرین. بوتون ملکلری بورایا توپلایین. کیمسه قالادا قالماسین. شاپان! سنده نمنه ساققیز وارین هامیسینی توک یئره». قالانین قاباغیندا های کوی ایدی. هره بیر سؤز دئییردی. ملکلرین هامیسی گلمیشدیلر. من اوجا سسله دئدیم: «قولاق آسین! سیز گرهک بو ساققیزلارین هامیسینی چئینهییب و سونرا شیشیرده سیز. باخین من بیرین گؤتوروب شیشیردیرم. سیز ده بئله ائلهیین.» ملکلرین هامیسی بیر ساققیز گؤتوروب، منیم کیمین آغیزلاریندا چئینهییب، شیشیرتدیلر. بیر نئچه دیقهده اون بئش میلیون اللی شیشمان آغ ساققیز بیر یئره ییغیشدی. شیشمان ساققیزلاری بیر ایپله بیر بیرینه دویونلهییب، الیمه آلیب دئدیم: «دئولرین قالاسی هاردا؟ من اورا ایستیرم گئدم». کیرالیچه بونو ائشیدیب تئز بیر ملهیه فرمان وئردی منی بئلینه آلیب دئولرین قالاسینا آپارا. من ملهیین بئلینه آتیلیب دئدیم: «هامی منیم دالیمجاق گلسین. آنجاق بئله گلین کی دئولر سیزین منله گلمهیینیزی بیلمهسینلر. بیر یئرده گیزلهنین نه زامان سیزی چاغیرسام اوندا سیز ده گلرسیز». بیز اوچدوق اوچدوق. بولودلاری آشدیق. داغلاردان سوووشدوق. درهلردن ائندیک. گئتدیک چاتدیق دئولرین یوردونا. اورادا بیر نئچه دئو گونشین آلتیندا اوزانیب، قارینلارین قاشیییردیلار. بیزی گؤرجهیین تئز قالخیب شئیپورلارینی چالدیلار. بو آندا قالانین بوتون دئولری قالادان ائشیگه تؤکولدولر. منی و الیمدهکی اون بئش میلیون اللی ساققیزی گؤرجهیین گؤزلری چیخدی دایاندی باشلاریندا. من قیشقیردیم: «من ماوی ملکلر یوردوندان گلمیشم. سیز اورادان گونشی اوغورلامیشسینیز آنجاق گونشین بوتون بالالاری هله اوردایدیلار. من اورا گئدیب، گونشین اون بئش میلیون اللی بالاسینی بو قویوقلارین ایچینه سالیب، سیزه پای گتیر میشم». دئولرین بیری دئدی: «هااااااااااریکااااااااااا اوندا هره میزه بیر گونش چاتاجاق». بیریسی دئدی: «بیزیم جوجوقلاریمیز بوردا چوخ داریخیرلار. یاخشی اولدو بو گونش بالالاری ایله اوینایارلار». سئویندیکلریندن هرهسی بیر سؤز دئییردی. سونرا من یئره ائندیکجه آمان وئرمهییب منه ساری قاچدیلار. هر بیریسی الین آتدی بیر شیشمان ساققیزی گؤتوره.
آنجاق شیشمان ساققیزلاری الیمدن آلاندان سونرا ساققیزلار پارتلاییب، ال آیاقلارینا یاپیشدیلار. چوخ گؤرمهلیایدی. ساققیزلار بیر- بیر پارتلاییب دئولرین اللرینه اوزلرینه یاپیشیردیلار. ساققیزلی دئولر بونو گؤرجهیین های کوی سالیب اویان بو یانا قاچیردیلار. اونلار بو قاچا قاچدا ساققیزلی اولدوقلارینا گؤره ایلیشیب بیر بیرینه یاپیشیر دیلار و آرتیق بیر ایش گؤره بیلمیردیلر. چوخ زامان چکمدی دئولرین هامیسی بیر بیرینه یاپیشدیلار. من بونو گؤرجهیین بیر فیشقیراق وئردیم. بوتون ماوی ملکلر تئز گلدیلر دئولرین قالاسینا. اونلار دولاشمیش دئولری بیر تلیسه سالیب، اورادان آتدیلار آشاغییا. سونرا هامیمیز گئدیب گونشی دوستاقدان چیخاردیب، گتیردیک قویدوق گؤیون اورتاسینا و اورادان قاییتدیق قالایا. بیز قالایا چاتاندا گؤردوک هر یئر یاشیللانمیش. گوللر آچمیش و بوزلار اریمیش. من باشیمی قالخیزیب گونشه باخدیم. او دا بیزیم کیمی سئوینیردی. مین اللی یوز میلیون ماوی ملک و کیرالیچه بیزی قوجاقلاییب اؤپدولر. کیرالیچه دئدی: «سیز بیزیم ان یاخشی دوستوموزسوز. بیز سیزی هئچ زامان اونوتمایاجاغیق». و سونرا قاییدیب مین اللی یوز میلیون ماوی ملهیه ساری اوجا سسله دئدی: «هامی قولاق آسسین! من بو ایکی اینسان یاوروسونو بورانین ملکلر ملهیی دئییرم. بوندان بئله بو ایکی دوستوموز بیزله یاشایاجاقلار». ملکلرین هامیسی هورا چکیب دئدیلر: «یاشاسین ملکلر ملهیی!» شاپان سئویندیییندن اللرینی آچیب فیرلاندی. من دئدیم: «من چوخداندی ائویمیزدن چیخمیشام. یقین آنام ایندی دوشوب کوچهلره منی آختاریر. همی ده صاباحین مشقلرینی یازمامیشام. بوردا قالا بیلمهرم.» شاپان دئدی: «سن گئتسن من بوردا تک قالاجاغام!» دئدیم: «من هر زامان ایستهسم بورا گله بیلرم. تکجه گرهک بیر ایش گؤرهم آنام حیرصلنه. اوندا دیرکی منی بیر یئرده اوتوردوب هندوریمه دایره چکجک و سونرا……….» شاپانا گؤز ووروب دئدیم: «اؤزون کی بیلیرسن نه دئییرم؟ ایندی ده تئز ائوه قاییتمالی یام.» کیرالیچه دئدی: «سنده بورادا بیزله قالسایدین یاخشی اولاردی. آمما ایندیکی ایستیرسن قاییداسان نئیلک». و سونرا بیر ملهیی چاغیریب دئدی: «بو دوستوموزو ائولرینه قایتار». من ملهیین بئلینه مینیب اورادان اوزاقلاشدیم. ائندیم -ائندیم گلدیم توشدوم حیطیمیزه. سونرا یاواش- یاواش، گلدیم -گئتدیم اوتاغا و بیر دایره چکیب ایچینده اوتوردوم.
azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab